Diari Oficial de la Generalitat Valenciana


Sumari del DOGV 355, del 21-03-1986 (1986/805914)

ORDRE de 26 de febrer de 1986, de la Conselleria d'Agricultura i Pesca, per la qual es concedeixen subvencions per a la constitució de Cooperatives.
----------------------------------------------------------------------------------------------------------------------------------------------------

### Dades del document

Número de DOGV
:   355

Data del DOGV
:   21-03-1986

Secció del DOGV
:   ALTRES DISPOSICIONS

Número del document
:   1986/805914


Data del document
:   26-02-1986

Organisme emissor
:   Conselleria d'Agricultura, Ramaderia i Pesca

Tipus de document
:   Ordre

Anàlisi jurídica

Ordre de 26 de febrer de 1986, de la Conselleria d'Agricultura i Pesca, per la qual es concedeixen subvencions per a la constitució de cooperatives.  
Per Decret 198/1985, de 23 de desembre, del Consell de la Generalitat Valenciana, es disposa l'aprovació de diverses actuacions conduents a la modernització del sector agrari valencià.   
La Cooperativa és una formula econòmica que presenta grans avantatges, sobretot en el sector agrari.   
Com a forma d'associació permet d'unir els esforços individuals dels agricultors i aconseguir així un desenvolupament econòmic major del sector i una millora en la condició particular dels socis que la componen.   
Per altra banda, proporciona una via important de solució per a la creació de llocs de col·locació laboral, amb les consegüents repercusions que aquest fet genera a nivell nacional.   
Però la cooperativa, no constitueix tan sols una formula econòmica que genera benestar i riquesa, sinó que respon també a un model social de convivència, fomenta la solidaritat, l'organització i la participació democràtica de tots en les decisions de l'entitat, i contribueix a la formació social i cultural dels associats.   
El foment del Cooperativisme com a formula que reporta innumerables avantatges no és només una aspiració, sinó un imperatiu consagrat expressament en la nostra Constitució.   
Conscients d'aquests avantatges i de la necessitat de fomentar el Cooperativisme Agrari a la nostra Comunitat Valenciana, tant per les repercussions econòmiques com socials, i en ús de les facultats que per la Disposició Final Primera del Decret 198/1985, de 23 de desembre tinc atribuïdes,   
ORDENE:  
Article primer  
La Conselleria d'Agricultura i Pesca convoca la concessió de subvencions per a la constitució de Cooperatives Agràries.   
Article segon  
Podran ser beneficiaris d'aquestes subvencions, aquelles agrupacions agràries que es constituesquen en:   
a) Cooperatives agràries. No podran acollir-se a les subvencions contemplades en la present Ordre, aquelles cooperatives de segon o ulterior grau beneficiades per l'Ordre de 20 de febrer de 1986 sobre Ajudes a l'accés de les cooperatives als canals de comercialització, mitjançant processos de participació de dirigents i socis en programes acordats amb la Conselleria d'Agricultura i Pesca.   
b) Cooperatives de Treball Associat de producció Agrària.   
c) Cooperatives d'explotació comunitària de la terra.   
Per poder ser beneficiàries de la present Ordre serà requisit indispensable estar domiciliada a la Comunitat Valenciana.   
Article tercer  
Podran ser objecte de subvenció:   
a) Les despeses de constitució de la cooperativa, tant pel que es refereix a les despeses d'escriptura com d'elaboració d'estatuts i reglaments.   
b) Els estudis sobre anàlisis de viabilitat que es considere convenient de realitzar prèviament a la constitució de la cooperativa.   
Article quart  
Les subvencions consistiran:   
a) En el 50% de les despeses de constitució assenyalats en el paràgraf a) de l'article 3, amb un límit màxim de 50.000 pessetes.   
b) Fins el 20% del cost total que ocasione la realització d'un estudi previ sobre la viabilitat de la cooperativa projectada. La subvenció per aquest concepte no podrà excedir en cap cas de 200.000 pessetes.   
Article cinqué  
Les instàncies que sol·liciten les subvenciones contemplades per la present Ordre hauran de ser dirigides, junt amb la corresponent proposta de despeses, a la Conselleria d'Agricultura i Pesca, abans del 30 de setembre de 1986.   
Article sisé  
Per a la justificació escaient de les subvencions concedides s'haurà d'acreditar en la Conselleria d'Agricultura i Pesca:   
- La constitució de la cooperativa, amb la fotocòpia compulsada pel Registre de Cooperatives de la diligència d'inscripció de l'entitat o de la resolució d'inscripció d'aquesta.   
- Els documents justificatius de les despeses de constitució pels quals se sol·licita la subvenció.   
Si s'havien realitzat estudis previs i s'hi sol·licita subvenció, haurà d'acreditar-se'n la realització i les despeses que s'hi hagen originat.   
El compliment per la cooperativa de les obligacions fiscals i amb la Seguretat Social corresponents.   
Article seté  
Les subvencions seran atorgades a proposta de l'Institut de Cooperativisme Agrari Valencià, previ informe del Servei d'Extensió Agrària, que serà emés en el termini de 10 dies.   
Article vuité  
Una vegada aprovada la concessió de les subvencions objecte de la present Ordre, es faran efectives amb càrrec als crèdits per a transferències del capital del Programa 621 Institut de Cooperativisme Agrari Valencià, continguts en l'Estat de Despeses per a 1986 del Pressupost de la Generalitat Valenciana.   
DISPOSICIO FINAL  
La present Ordre entrarà en vigor el dia de la publicació corresponent en el Diari Oficial de la Generalitat Valenciana.   
València, 26 de febrer de 1986.   
El conseller d'Agricultura i Pesca  
LLUIS FONT DE MORA I MONTESINOS